Rune Lund (EL), 2005-12-07:
Jeg tror også, at jeg vil starte med at være positiv.
Det går jo meget godt med den her redegørelse frem til side 64, det er sådan primært den beskrivende del, og derefter synes jeg, det begynder at gå ret galt.
Regeringen ønsker at knytte Danmark til resten af verden.
Det ønsker Enhedslisten også.
Regeringen ønsker at øge lufttrafikken.
Det ønsker Enhedslisten ikke.
Det kan vi ikke støtte.
Det, der er lidt ærgerligt ved den her redegørelse, er, at den er gennemsyret af, at det ville være enormt godt, hvis der kommer endnu flere mennesker op i flyvemaskinerne, hvis vi får endnu mere flytrafik.
Der er ikke samtidig en overvejelse af, hvordan man kunne fremme andre alternative transportformer, som er mere miljøvenlige.
Regeringen vil f.eks. ikke gå foran i bekæmpelsen af udledning af CO2.
Transportministeren vil ifølge redegørelsen her blot arbejde for, at eventuelle beslutninger om begrænsning af udledning af drivhusgasser m.v. sker på så bred international basis som overhovedet muligt.
Det står på side 25.
Der står med andre ord, at ministeren ikke har tænkt sig at gå foran her og tage nogle særlige initiativer.
Ud over at det er det rene miljøsvineri, så kan de 500 mio. kr., som det vil koste om året at fjerne den her afgift, eller som flybranchen vil spare, anvendes langt mere fornuftigt til investeringer i miljømæssigt bæredygtig kollektiv trafik og i omlægning af det danske energiforbrug til vedvarende energi.
I det hele taget kunne man bruge de her 500 mio. kr. til en lang række andre og meget mere fornuftige ting.
Men det vil regeringen ikke.
Det er ærgerligt, synes jeg, for fly er jo netop den suverænt mest forurenende transportform, der findes.
En flybillet til Rom, og vi snakker tur-retur, kan jo f.eks. i dag købes for omkring 1.100 kr.
Uden passagerafgiften må vi antage, at den her billet så falder 75 kr. i pris.
Drivhuseffekten fra en flyvetur til Rom tur-retur svarer til et udslip på lige omkring 1.310 kg CO2.
Den tilsvarende togtur, København-Rom tur-retur, udleder kun 93 kg CO2, altså 30 gange mindre.
Desværre er det sådan, at togbilletten er cirka dobbelt dyr som en flybillet.
Den koster omkring 2.200 kr.
Luftfart er den transportform, som er forbundet med langt den største drivhuseffekt både med hensyn til transportkilometer og forbrugerpriser.
Luftfart er den transportform med mindst potentiale for energibesparende forbedringer.
Togdrift derimod er den transportform med det største potentiale.
Lufttransport, luftfart, er den hurtigst voksende kilde til CO2-udslip, men international luftfart er heller ikke engang inkluderet i Kyotoaftalen.
Vi har hverken afgifter på flybrændstof eller moms på flybilletter og charterrejser, og nu skal passagerafgiften altså også fjernes ifølge regeringens forslag til finanslov.
Fjernelsen af passagerafgiften betyder også 4 pct. flere flypassagerer.
Cirka halvdelen af de her passagerer, altså de 2 pct., vil være nyskabt trafik, fordi billigere priser forskyder forbrugerlysten.
Men den anden halvdel, de ca. 2 pct., kommer fra andre transportmidler, som har langt lavere omkostninger end flytrafik.
Det er fuldstændig vanvittigt, at der ikke er moms på flybilletter, det er lige så vanvittigt, at der ikke er flere afgifter på flybrændstof.
EU tillader jo faktisk medlemsstaterne i dag at indføre brændstofafgifter på indenrigsflyvning og flyvninger mellem to lande, såfremt der er accept fra begge lande.
Hvis nu det var mig, der var transportminister – Gud bedre det, siger ministeren nede fra salen – så kan jeg sige, at der ville komme helt andre boller på suppen.
Nu synes jeg ministeren skal lytte, for det kunne være, at ministeren kunne risikere at blive inspireret af det, der kommer oppe fra talerstolen nu: Vi ville f.eks. genindføre passagerafgiften, vi ville indføre moms på alle flyrejser og charterrejser, vi ville indføre brændstofafgifter på indenrigsflyruter, vi ville indgå aftaler med ligesindede EU-lande om brændstofafgifter på flytrafik, og så ville vi arbejde meget hårdt på at få en global afgift på flybrændstof opkrævet af FN.
Det er nogle af de ting, som jeg ville gøre, hvis jeg var transportminister, og jeg synes, det ville være dejligt, hvis vi kunne se flere af den slags initiativer fra transportministeren.
Det er ikke rigtigt med den retning, vi ser den her redegørelse gå i, og det er meget ærgerligt.
Det går ud over miljøet, det fremmer flytrafikken på bekostning af mere miljøvenlige transportformer, og derfor kan jeg på vegne af Enhedslisten sige, at jeg synes, at »Dansk luftfart 2015« – måske på nær de første 64 sider – er en elendig redegørelse.